Kristian Pihl Lorentzen (V), 2006-05-16:
Jeg mener, at en redegørelsesdebat her i dag er en rigtig god anledning til at sætte fokus på arbejdet i OSCE, herunder så vel i regeringsdelen som i den parlamentariske del.
OSCE kunne i 2005 fejre 30-års-jubilæum, og der er ingen tvivl om, at denne organisation har haft en stor historisk betydning for de politiske omvæltninger, som er sket i vores del af verden.
OSCE har navnlig ydet en stor indsats for den såkaldte menneskelige dimension, der handler om at fremme demokrati, menneskerettigheder og afholdelsen af frie valg.
Her vil jeg fremhæve de valgobservationer, der gennemføres af OSCE's parlamentariske forsamling sammen med andre internationale organisationer, herunder OSCE's egen ODIHR.
Ved disse valgobservationer er der tradition for aktiv dansk deltagelse af medlemmer her fra Folketinget, således også senest i Hviderusland og i Ukraine i marts måned i år.
Valgobservationerne er sammen med den forudgående støtte til forberedelse af valgene et meget konkret og effektivt bidrag til at fremme frie valg, der jo er helt afgørende i et demokrati.
Et godt eksempel herpå er begivenhederne i Ukraine i efteråret 2004, hvor et stærkt internationalt pres, herunder afsløring af valgsvindel, var en medvirkende årsag til, at Ukraine nu for alvor er slået ind på demokratiets vej.
Valget i Ukraine i marts 2006, hvor jeg selv havde fornøjelsen af at deltage som observatør, kunne vi uden tøven betegne som frit og fair.
Dette var desværre ikke tilfældet ved valgobservationen i Hviderusland for 2 måneder siden.
Det står desværre lysende klart, at Hviderusland fortsat er et diktatur – et diktatur, der hænger fast i gammel sovjetisk tankegang med alskens foragt for frihed og demokrati.
Udfordringen er nu at lægge et maksimalt politisk pres på diktaturet i Hviderusland, samtidig med at vi opmuntrer og støtter de gryende demokratiske kræfter, der spirer ude i landet ude i folket, ganske som vi gjorde det over for de baltiske lande fra midten af 1980'erne og frem til de tre landes befrielse i 1991.
Vi må have det politiske mod til at følge op på det uacceptable valg i Hviderusland.
Konklusionen er klar: OSCE og OSCE's parlamentariske forsamling gør en stor forskel ved aktiv medvirken i valgobservationer, og disse observationer skal vi fortsat bakke op om fra dansk side.
Venstre hilser velkommen, at udenrigsministrene på deres møde i Ljubljana for et halvt år siden vedtog en køreplan for reform af arbejdet i OSCE.
Vi har brug for et mere effektivt OSCE, der kan optimere indsatsen for at fremme demokratiet, og Venstre ser gerne en udvikling, hvor man så at sige styrker indsatsen ude i de skarpe ender i felten, hvor den virkelig gør en forskel.
Samtidig vil vi gerne have, at der arbejdes på at slanke det bureaukrati og den centralisme, der desværre som hovedregel normalt har gode livsbetingelser i store organisationer, ikke mindst i store internationale organisationer.
OSCE's feltmissioner på Balkan, herunder Kosovo og en række andre områder, bidrager til stabilitet og løsning af de regionale konflikter, og desuden er det meget tilfredsstillende, at der i OSCE også er fokus på forebyggelse og imødegåelse af terrorisme.
EU spiller en vigtig rolle i kampen mod terror, og der er solid folkelig opbakning til oprustning i EU på dette felt.
Men det er også vigtigt, at der i de 55 OSCE-lande sker en koordinering af den internationale indsats mod terror.
Terrorisme er en grænseoverskridende svøbe, der kun kan bekæmpes effektivt ved samarbejde og koordination på tværs af landegrænser, og her skal vi huske på, at ingen kæde er stærkere end det svageste led.
Det er også positivt, at der på udenrigsministrenes møde i Ljubljana blev truffet en række beslutninger vedrørende OSCE's indsats på andre områder, bl.a. bedre grænsesikkerhed, indsats mod menneskehandel, indsats mod tortur samt fremme af ligestilling mellem mænd og kvinder.
Disse initiativer på regeringssiden ses at være en god opfølgning på den erklæring, som vi i OSCE's parlamentariske forsamling vedtog på sessionen i Washington sidste sommer.
I det hele taget er det vigtigt med et godt samspil mellem de to søjler i OSCE, regeringssøjlen og den parlamentariske søjle, og dette samspil fungerer rigtig godt her i Danmark.
Et konkret eksempel herpå fik vi under vintermødet i Wien i slutningen af februar i år.
Her havde de omkring 250 deltagende parlamentarikere en konstruktiv og levende debat om et meget varmt emne, nemlig Muhammedkrisen.
Her fik vi fra dansk side anledning til at mane de udspredte rygter, myter og falske påstande i jorden, og glædeligvis var der fra langt de fleste af de ca. 40 talere en fornem opbakning til Danmark og den måde, den danske regering har håndteret krisen på.
Sådanne debatter er med til at fremme den fælles forståelse i en aktuel problemstilling.
Venstre mener, at der også i årene frem er brug for OSCE som en organisation, der arbejder målrettet for at fremme demokrati, stabilitet, menneskerettigheder og de grundlæggende frihedsrettigheder, og vi ønsker et godt samspil mellem regeringssiden og parlamentarikerne i OSCE-landene om at nå dette mål.
Venstre støtter derfor den reformproces, der er i igangsat for at effektivisere og fokusere arbejdet i OSCE.
Målet er her som i andre internationale organisationer, at vi skal have mindre snak og mere handling.